Graf Zeppelinin vierailu Suomessa 1930

Graf Zeppelinin vierailu Suomessa 1930 tapahtui osana saksalaisen ilmalaivan Itämeren kierrosta. Suomeen alus saapui Tallinnasta 24. syyskuuta.  Kovan tuulen vuoksi se ei suunnitelmista huolimatta päässyt laskeutumaan Helsinkiin, Viikin Latokartanon niitylle valmistetulle laskeutumispaikalle, vaan kiersi kaupungin yllä ja jatkoi matkaansa Tukholmaan. Helsingissä ilmalaivasta pudotettiin laskuvarjolla maahan postisäkkejä ja sinne nostettiin köydellä lähtevää postia.

 Itämeren kierros 
Itämeren lennolla Graf Zeppelinin eli LZ 124:n oli määrä matkustaa Riikaan, Tallinnaan, Helsinkiin ja Tukholmaan sekä pudottaa postia jokaiseen kaupunkiin. Lentoa oli suunniteltu useita kertoja, mutta aikaisemmat lähdöt oli peruutettu huonon sään takia. Suunnitellut lähdöt 10. ja 20. elokuuta sekä 8. ja 9. syyskuuta 1930 oli jouduttu peruuttamaan.

Graf Zeppelinin matka alkoi Friedrichshafenista, ja se pysähtyi Berliiniin. Postia pudotettiin Riiassa, Tallinnassa, Helsingissä ja Tukholmassa. Helsingissä postia myös nostettiin ilmalaivaan. Suomalainen postimerkki oli voimassa postitusta varten vain yhden päivän, joka oli 24 syyskuuta. 

Zeppelin ei laskeutunut maahan missään Itämeren kierroksen kaupungissa.

 Helsingissä 
Graf Zeppelin saapui Helsinkiin 24. syyskuuta 1930 Tallinnasta ja Riiasta. Saman päivän Helsingin Sanomat omisti tulevalle tapahtumalle kokonaisen sivun, jolla kerrottiin, että ilmalaivan vierailu Helsingissä kestäisi tunnin. Ohjelman mukaan heti aluksen laskeuduttua soittokunta soittaisi Zeppelin-marssin, minkä jälkeen virallinen vastaanottokomitea silloisen kulkulaitosten ja yleisten töiden ministerin Rolf Wittingin johdolla toivottaisi aluksen miehistön ja matkustajat tervetulleiksi Suomeen. Paikalle saapuvaa yleisöä lehti neuvoi varustautumaan lämpimillä jalkineilla. Rakenteilla olleen Hotelli Tornin kattoon tehtiin aukko, jonka kautta katolle ankkuroidun ilmalaivan matkustajat olisivat voineet laskeutua nauttimaan baarin tarjoilusta. Aukko on edelleen nähtävissä hotellin Ateljee-Baarin katossa.Vesa Kovanen: Zeppelin sekoitti Helsingin. Ilta-Sanomat 22.9.2018, Plus-liite s. 22. Helsinki: Sanoma Media.
pienoiskuva|Graf Zeppelin Viikin Latokartanon niityn yllä, jossa laskeutumista yritettiin.|alt=
Zeppelinin vierailupäivänä sää Helsingissä oli sateeton mutta tuulinen. Tallinnan suunnasta tullut alus saapui Kaivopuiston ylle noin kello 13.30, ja siellä suuntimaksi otettiin Sanduddin tapettitehdas Tapanilassa, silloisessa Helsingin maalaiskunnassa. Tapanilan kohdalla alus teki U-käännöksen ja palasi kiertelemään Helsingin yläpuolelle. Silloisen Suurkirkon – nykyisen Helsingin tuomiokirkon – portailla "valkolakkisten ylioppilaiden, tutisevien vanhusten, neitosten, herrasmiesten sekä keskenkasvuisten poikien ja tyttöjen" muodostama yleisöjoukko tervehti tulijaa vilkuttamalla nenäliinojaan ja heiluttamalla hattujaan. Töölön yllä aluksesta pudotettiin kukkapaketti sekä suklaata Saksan konsulin rouvalle.
pienoiskuva|Autoruuhka Graf Zeppelinin vierailun yhteydessä Malmilla. Valokuvaaja Bernhard Åström.
Viikin latokartanon pellolle oli rakennettu laskeutumiskenttä. Ilmalaivaa oli vastaanottamassa arviolta 50 000 ihmistä. Kello 13.45 aluksen laskeutumisköydet pudotettiin alas, mutta tuulenpuuska kuljetti ilmalaivan läheisen metsänreunan taakse. Kello 14.15 tuli viesti, jonka mukaan alus ei voinut kovan tuulen vuoksi laskeutua. Aluksesta pudotettiin postisäkkejä ja se nosti mukaansa lähtevää postia, kiersi Helsingin ympäri ja jatkoi matkaansa Tukholmaan. Viitattu 27.8.2018 Aluksen viidestätoista matkustajasta kolmen oli ollut tarkoitus jäädä pois Helsingissä, mutta he joutuivat myös jatkamaan matkaansa. Helsingin Sanomien mukaan aivan oma lukunsa oli valtavan autojonon purkautuminen Viikin pellolta tapahtuman jälkeen.

 Katso myös 

 Zeppelin ”1830”

 Lähteet 

 Aiheesta muualla 

 Norjalaisen postimerkkeilijän Zeppelin-sivusto  
 Ilmalaiva leijuu Helsingin yllä Ylen Elävä arkisto
 Ilmalaiva Graf Zeppelinin käynti Helsingissä 24.IX 1930 Lyhytelokuva (ajankohtaisdokumentti vuodelta 1930) Kansalliskirjaston digitaaliset aineistot
 Saksa tsepeliin Tallinna kohal (1930) Eesti Kultuurfilmi kroonika
 "Graf Zeppelin" Eräitä tietoja ilmalaivan rakenteesta ja ominaisuuksista. Suomeen saapuessaan on Zeppelinissä 6 upseeria ja 24 miestä. Kapteenina toimii tunnettu ilmailija Lehmann, Helsingin Sanomat, 19.9.1930, nro 252, s. 5, Kansalliskirjaston digitaaliset aineistot
 Zeppelin. Liikenne ja järjestys kentällä, Helsingin Sanomat, 23.9.1930, nro 256, s. 2, Kansalliskirjaston digitaaliset aineistot
 Zeppelin tulee tänään klo 15. Vain tunnin oleskelu Helsingissä. Viikin kenttä vastaanottokunnossa. 2 tuntia ennen Zeppelinin tuloa annetaan ensimmäinen sireenimerkki. Ilmalaivassa 14 matkustajaa, Helsingistä ilmoittautunut 10. "Graf Zeppelin" jatkaa täältä matkaa Tukholmaan, Helsingin Sanomat, 24.9.1930, nro 257, s. 5, Kansalliskirjaston digitaaliset aineistot
 Zeppelinin tuloa odoteltaessa, Helsingin Sanomat, 24.9.1930, nro 257, s. 10, Kansalliskirjaston digitaaliset aineistot
 Zeppelin ei laskeutunut. Epäedullisen sään vuoksi oli se pakoitettu vierailemaan vain Helsingin yläpuolella, Aamulehti, 25.9.1930, nro 258, s. 1, Kansalliskirjaston digitaaliset aineistot
 Zeppelin tuli, nähtiin, lähti. Ei laskeutunutkaan Helsingissä, Helsingin Sanomat, 25.9.1930, nro 258, s. 5, Kansalliskirjaston digitaaliset aineistot
 "Graf Zeppelinin" vierailu, Helsingin Sanomat, 25.9.1930, nro 258, s. 8, Kansalliskirjaston digitaaliset aineistot

Luokka:Helsingin liikennehistoria
Luokka:Ilmalaivat
Luokka:Yksittäiset ilma-alukset
Luokka:1930
Luokka:Suomi 1930-luvulla
Luokka:Helsinki 1900-luvulla